સેન્સેક્સમાં વધ્યા મથાળેથી 666 પોઇન્ટનો ઘટાડો જોવાયો હતો અને નીચામાં 34,083 થઇને બંધ 34,134.38 રહેતાં 181.25 પોઇન્ટ ઘટીને રહ્યો હતો. નિફ્ટી પણ નીચામાં 10,224 સુધી ગબડ્યા બાદ છેલ્લે 58.30 પોઇન્ટ ઘટીને 10,245.25 રહી હતી. નિફ્ટી ફરી એકવાર 10,200ના સ્તરની નજીક પહોંચી છે જે અંત્યત મહત્ત્વનું સપોર્ટ લેવલ માનવામાં આવે છે અને 10,180ની નીચે ગબડશે તો 10,000ના મનોવૈજ્ઞાનિક સ્તર પર દબાણ વધશે એમ ચાર્ટવ્યૂ એન્ડ ટ્રેડના રિસર્ચ હેડ અમિત ભટનાગરનું કહેવું હતું. તેમનું માનવું હતું કે, બજાર સુધર્યા પછી ઊપરમાં ટકતું નથી એ તેની નબળાઈ છતી કરે છે અને તેને કારણે દરેક સુધારા ઊભરા જેવા નીવડશે. ટ્રેડરો માટે વર્તમાન સ્ટ્રેટેજી દરેક ઊછાળે વેચવાની રહેશે. છેલ્લા બે દિવસથી બજાર ઊંચા મથાળે ટકતું નથી અને આગલા દિવસની નીચી સપાટી નીચે સરકે છે જે સૂચવે છે કે ઊછાળે મંદીવાળા સતત સક્રિય રહ્યા છે અને વેચવાલી વધે છે. નિફ્ટી 200 દિવસની મુવિંગ એવરેજની નીચે સરકી છે અને જો વધુ દિવસ આ સ્થિતિ રહેશે તો લોકોમાં જે ગભરાટ છે કે નિફ્ટી 9,800 સુધી સરકે તે હકીકત બની શકે છે.